# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 108/2009

**890a**

# Spoločná správa

**výborov Národnej rady Slovenskej republiky o prerokovaní vládneho návrhu zákona o múzeách a galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (tlač 890) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1245 zo  4. februára 2009 pridelila vládny návrhzákonao múzeách a galériách a o ochrane predmetov kultúrnej hodnoty a o zmene zákona Slovenskej národnej rady č. 372/990 Zb. o priestupkoch v znení neskorších predpisov (tlač 890) na prerokovanie týmto výborom:

Ústavnoprávnemu výboru Národnej rady SR

a

Výboru Národnej rady SR pre kultúru a médiá.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona odporučili schváliť:

Ústavnoprávny výbor Národnej rady SR uznesením č. 589 z 31. marca 2009,

Výbor Národnej rady SR pre kultúru a médiá uznesením č. 184 zo  7. apríla 2009.

**IV.**

Výbory Národnej rady Slovenskej republiky, ktoré predmetný vládny návrh zákona prerokovali, prijali **pozmeňujúce a doplňujúce návrhy:**

1. V názve zákona sa slová „ochrane predmetov kultúrnej hodnoty“ nahrádzajú slovami „ochrane zbierkových predmetov“.

Podstata navrhovaného zákona a súvisiacej vyhlášky tvorí problematika múzeí, galérii a zbierkových predmetov na 99% textu. 1% textu zatiaľ tvorí nadbytočná časť zákona týkajúca sa predmetov kultúrnej hodnoty. Problematika ochrany predmetov kultúrnej hodnoty je v návrhu zákona nadbytočná, nie je vyžadovaná.  Najjednoduchší by bol názov zákona „Zákon o múzeách a galériách a ochrane zbierkových predmetov“ .

Výbor NR SR pre kultúru a médiá

### Gestorský výbor odporúča schváliť

1. V § 4 ods. 1 písm. f) sa na konci pripájajú slová „podľa § 6“.

Navrhuje sa spresniť ustanovenie odkazom rovnako, ako je tomu v ďalších ustanoveniach   
§ 4.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V § 6 písm. h) sa slová „povolenie na trvalý vývoz zbierkového predmetu“ nahrádzajú slovami „povolenie na trvalý vývoz zbierkového predmetu (ďalej len „povolenie“)“.

Navrhuje sa zavedenie legislatívnej skratky.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. Poznámka pod čiarou k odkazu 6 znie:

„6) Nariadenie Rady (ES) č. 116/2009 z 18.12.2008 o vývoze tovaru kultúrneho charakteru, kodifikované znenie (Ú. v. EÚ L 39, 10.2.2009) ,

Nariadenie Komisie (EHS) č. 752/93 z 30. marca 1993 ustanovujúce vykonávacie predpisy k nariadeniu Rady (EHS) č. 3911/92 o vývoze kultúrneho charakteru (Mimoriadne vydanie Ú. v. EÚ, kap.2/zv.4; Ú. v. ES L 77, 31.3. 1993) v platnom znení.“.

Ide aktualizáciu a úpravu citácie právneho aktu v platnom znení.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V poznámke pod čiarou k odkazu 10 sa citácia „nariadenie Rady ( EHS) č. 2913/92 z 12. októbra 1992, ktorým sa ustanovuje Colný kódex spoločenstva (Mimoriadne vydanie Ú.v. EÚ,, kap. 2/zv 6) v platnom znení,“ nahrádza citáciou „Nariadenie Európskeho parlamentu a Rady (ES) č.450/2008 z 23. apríla 2008, ktorým sa ustanovuje Colný kódex Spoločenstva (modernizovaný Colný kódex) (Ú. v. EÚ L 145 4. 6. 2008),“.

Ide o aktualizáciu právneho aktu, nakoľko nariadenie Rady ( EHS) č. 2913/92 z 12. októbra 1992, ktorým sa ustanovuje Colný kódex spoločenstva v platnom znení, bolo nahradené nariadením Európskeho parlamentu a Rady (ES) č. 450/2008 z  23. apríla 2008, ktorým sa ustanovuje Colný kódex Spoločenstva (modernizovaný Colný kódex).

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V § 12 ods. 5 sa slová „Za účelom zabezpečenia“ nahrádzajú slovami „Na zabezpečenie“.

Navrhuje sa precizovať ustanovenie v záujme jazykovej správnosti.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V § 15 písm. c) sa za slovo „publikačnej“ vkladá slovo „činnosti“.

Ide o legislatívno-technickú úpravu.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. § 16 sa vypúšťa.

Ďalšie paragrafy sa primerane prečíslujú.

Toto ustanovenie znamená duplicitu k vedeniu evidencie majetku právnických osôb verejného sektoru. Znamenalo by to evidenčné zahltenie celého verejného sektoru najmä všetkých obcí, ich škôl, ako aj MK SR. Tých predmetov, ktoré by sa podľa tohto zákona mali evidovať sú milióny, niekoľko násobne viac ako všetky predmety v depozitoch múzeí a galérií! Zriadenie tejto evidencie sa v doterajšej praxi nijako neosvedčilo. Nevyžaduje ho ani žiadna legislatíva EÚ. Problematika ochrany predmetov kultúrnej hodnoty je dostatočne riešená v návrhu zákona o podmienkach vývozu predmetov kultúrnej hodnoty ..., ktorý je predmetom ČPT 889. Navyše sporný §16 vytvára zvýšené neefektívne náklady na strane subjektov verejnej správy k čomu nie je dôvod a čo osobitne nepriaznivo zasiahne verejný sektor aj v čase hospodárskej krízy.

Výbor NR SR pre kultúru a médiá

### Gestorský výbor odporúča schváliť

1. V § 17 ods. 1 druhej vete sa vypúšťajú slová „na trvalý vývoz zbierkového predmetu (ďalej len „povolenie“) a v ods. 2 sa vypúšťajú slová „na trvalý vývoz zbierkového predmetu“.

Vypustenie sa navrhuje v nadväznosti na zavedenie legislatívnej skratky v § 6.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. Poznámka pod čiarou k odkazu 30 znie:

„30) Príloha nariadenia Rady (ES) č. 116/2009.“.

Ide o opravu  citácie na citáciu v súčasnosti platného a účinného právneho aktu.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V § 17 ods. 7 sa slová „je možný“ nahrádzajú slovami „možno uskutočniť“, v ods. 9 sa za slová „dočasného vývozu“ vkladajú slová „zbierkového predmetu“, tam kde tieto slová chýbajú a v ods. 10 druhej vete sa slovo „začnú“ nahrádza slovom „sú povinné“.

Navrhuje sa precizovanie ustanovení.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. Nadpis pod § 18 znie : „Štátny odborný dohľad a kontrola“ a v ods. 1 sa vypúšťa slovo „ostatných“.

Úprava sa navrhuje v nadväznosti na obsah ustanovenia, a vypustenie slova z dôvodu nadbytočnosti.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. V §19 sa vypúšťajú odseky 1 a 2.

Doterajší odsek 3 sa ponecháva bez označenia.

Prvé dva odseky §19 sa týkajú spornej evidencie predmetov kultúrnej hodnoty. Vyškrtnutím §16 zaniká potreba riešiť sankcie za neplnenie ustanovení §16, ktorý navyše by spôsoboval vlastné zahltenie kapacít riešením nepodstatných priestupkov tak na strane MK SR ak aj na strane verejného sektoru. Vyškrtnutím §16 je zákon ďalej plne funkčný bez akýchkoľvek výpadkov systému, ktorý sa týka zbierkových predmetov a fungovania múzeí a galérií.

Výbor NR SR pre kultúru a médiá

### Gestorský výbor odporúča schváliť

1. V § 20 ods. 1 písm. a) sa vypúšťajú slová „§16 ods. 3, 7 a 8“.

Zákon navrhuje zavádzanie sankcií za nevedenie evidencie predmetov kultúrnej hodnoty. Vzhľadom k neopodstatnenosti tohto inštitútu by sa Ministerstvo kultúry SR dostalo do situácie, že by muselo uložiť pokuty takmer 7000 subjektom vo verejnom sektore, pretože by museli viesť duplicitne evidenciu svojho majetku, na čo nemajú nadbytočné kapacity.

Výbor NR SR pre kultúru a médiá

### Gestorský výbor odporúča schváliť

1. V § 20 ods. 1 písm. c) sa slová „§ 10 ods. 8 prvá veta“ nahrádzajú slovami „§ 10 ods. 8“.

Ide o legislatívno-technickú úpravu, nakoľko v ods. 8 je len jedna veta.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

1. Ustanovenie § 22 znie: „Podrobnosti o základných odborných činnostiach v múzeu alebo galérii a o evidencii predmetov kultúrnej hodnoty ustanoví všeobecne záväzný právny predpis, ktorý vydá ministerstvo.“.

Ide o úpravu v súlade s čl. 6 ods. 2 legislatívnych pravidiel a 19. bodom legislatívno-technických pokynov k nim.

Ústavnoprávny výbor NR SR

Výbor NR SR pre kultúru a médiá

### Gestorský výbor odporúča schváliť

17. Vypúšťa sa príloha č. 2.

Doterajšie prílohy sa prečíslujú.

Príloha je duplicitná k zákonu, ktorý je riešený v ČPT 889 a v tomto zákone vôbec nie je dôvod túto prílohu pripájať, nakoľko múzeá a galérie evidujú všetky predmety bez časového rozlíšenia a s vlastnou vnútornou kategorizáciou.

Výbor NR SR pre kultúru a médiá

### Gestorský výbor odporúča schváliť

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. spoločnej správy k tomuto vládnemu návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený vládny návrh zákona (tlač 890) **s c h v á l i ť.**

O pozmeňujúcich a doplňujúcich návrhoch uvedených v IV. časti tejto spoločnej správy gestorský výbor odporúča hlasovať **spoločne**  s návrhom **schváliť.**

Gestorský výbor určil poslanca Jána Senka za spoločného spravodajcu výborov a poveril ho, aby podal správu o výsledku prerokovania návrhu zákona vo výboroch Národnej rady Slovenskej republiky podľa § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá číslo 196 z 15. apríla 2009.

Bratislava 15. apríla 2009

**Pavol Abrhan,** v. r.

predseda

Výboru NR SR pre kultúru a médiá